Folketing
2008-05-06

Lovforslagene her er en del af energiaftalen, som vi i Socialdemokratiet har indgået med regeringen, Dansk Folkeparti, Ny Alliance, SF og Det Radikale Venstre. Det står vi naturligvis ved. Men når det er sagt, skal jeg samtidig understrege, at vi kun kan stemme for afgiftspakken, hvis vi samtidig kan se, at de gevinster, vi mener at have fået gennemført med energiaftalen, rent faktisk kan høstes. Det vil sige, at vi skal kunne se rammerne for vilkårene i loven om vedvarende energi. Vi har nemlig lært af erfaringerne, at vi ikke skal gentage fiaskoen fra sidst, vi lavede en energiaftale med regeringen, hvor regeringens ønsker og vilje blev gennemført først, mens vores ønsker om bl.a. mere vindenergi slet ikke blev gennemført. Derfor ønsker vi en samtidighed i lovbehandlingen. Det er afgørende for os Socialdemokrater, at vi anerkender, at energiområdet er et samlet hele, hvor vi ikke bare skal hoppe fra tue til tue i lovgivningsprocessen. Ligesom vi indgik en samlet energiaftale, må vi se på en samlet implementering. Vi vil ikke risikere, at Folketinget sjusker og laver modstridende lovgivning.